A BIZOTTSÁG (EU) 2020/279 RENDELETE

(2020. február 27.)

az 1333/2008/EK európai parlamenti és tanácsi rendelet II. mellékletének a szója-hemicellulóz (E 426) használata tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére,

mivel:

(1) Az 1333/2008/EK rendelet II. melléklete megállapítja az élelmiszerekben használható élelmiszer-adalékanyagok uniós jegyzékét és ezen anyagok felhasználási feltételeit.

(2) A szóban forgó jegyzék naprakésszé tétele az 1331/2008/EK európai parlamenti és tanácsi rendelet (2) 3. cikkének (1) bekezdésében említett egységes eljárás révén, a Bizottság kezdeményezésére vagy kérelemre történhet.

(3) Az 1333/2008/EK rendelet II. melléklete alapján a szója-hemicellulóz (E 426) élelmiszer-adalékanyagként történő felhasználása jelenleg számos különböző élelmiszer esetében engedélyezett az 1 500 és 30 000 mg/kg közötti felső határérték mellett.

(4) 2017. augusztus 16-án kérelmet nyújtottak be a szója-hemicellulóz (E 426) ízesített, savanyú tejtermékekben és ízesített italokban használt stabilizátorként történő alkalmazásának kiterjesztésére vonatkozóan. A kérelmet a Bizottság ezután az 1331/2008/EK rendelet 4. cikkének megfelelően hozzáférhetővé tette a tagállamok számára.

(5) Ízesített, savanyú tejtermékekben és ízesített italokban használt stabilizátorként a szója-hemicellulóz (E 426) megakadályozza a fehérjék agglomerálódását és kicsapódását, valamint a fázisszétválást savas környezetben.

(6) Az 1331/2008/EK rendelet 3. cikke (2) bekezdésének megfelelően a Bizottság kikéri az Európai Élelmiszerbiztonsági Hatóság (a továbbiakban: Hatóság) véleményét az 1333/2008/EK rendelet II. mellékletében szereplő élelmiszer-adalékanyagok uniós jegyzékének naprakésszé tétele érdekében, kivéve, ha a szóban forgó frissítésnek valószínűsíthetően nincs az emberi egészségre gyakorolt hatása.

(7) 2017. március 14-én a Hatóság tudományos szakvéleményt tett közzé, amelyben újraértékelte a szója-hemicellulóz (E 426) élelmiszer-adalékanyagként való használatának biztonságosságát (3). A Hatóság által levont következtetések alapján nagyon kicsi annak a valószínűsége, hogy a szója-hemicellulóz (E 426) élelmiszer-adalékanyagként történő jelenlegi felhasználása kapcsán biztonsági aggályok merülnének fel, a megengedhető napi bevitel számszerűsítése pedig nem szükséges. Ilyen következtetést az igen alacsony biztonsági kockázatot jelentő anyagokra vonatkozóan szoktak levonni, és csak akkor, ha megbízható információk állnak rendelkezésre mind az expozíció, mind a toxicitás tekintetében, valamint ha alacsony a valószínűsége az emberek egészségére gyakorolt káros hatásoknak olyan mennyiségekben, amelyek az állatoknál nem okoznak táplálkozás-élettani egyensúlyhiányt (4).

(8) Az 1333/2008/EK rendelet II. mellékletének C. része meghatározza az adalékanyagok összes csoportját. A C. rész I. csoportja általánosságban azokat az élelmiszer-adalékanyagokat tartalmazza – a színezékek és az édesítőszerek kivételével –, amelyek esetében nem szükséges a megengedhető napi bevitel számszerűsítése, és amelyek számos élelmiszerben történő felhasználását a szóban forgó rendelet 3. cikke (2) bekezdésének h) pontjában meghatározott quantum satis elvnek megfelelően engedélyezték.

(9) A szója-hemicellulóz (E 426) biztonsági értékelésének eredménye alapján az anyag felvehető az 1333/2008/EK rendelet II. melléklete C. részének I. csoportjába. Mivel az 1333/2008/EK rendelet II. mellékletének E. része alapján az I. csoportba tartozó adalékanyagok ízesített, savanyú tejtermékekben és ízesített italokban történő felhasználása eleve engedélyezett, a szója-hemicellulóz (E 426) I. csoportba való felvételével megvalósulna az anyag felhasználásának kérelmezett kiterjesztése. A szója-hemicellulóz (E 426) I. csoportba való felvétele egyúttal feleslegessé tenné az 1333/2008/EK rendelet II. melléklete E. részének a szója-hemicellulózra (E 426) vonatkozó meglévő bejegyzéseit, mivel az I. csoportba tartozó adalékanyagok használata valamennyi érintett élelmiszer-kategória esetében megengedett, ezért az említett bejegyzéseket törölni kell. Hasonlóképpen törölni kell az 1333/2008/EK rendelet II. mellékletének E. részében a 17. élelmiszer-kategória (A 2002/46/EK európai parlamenti és tanácsi irányelvben (5) meghatározott étrend-kiegészítők) bevezető szövegében szereplő, a szója-hemicellulóz (E 426) felső határértékére vonatkozó jelenlegi utalást, mivel az I. csoportba tartozó anyagként a szója-hemicellulóz (E 426) a quantum satis elv alapján engedélyezendő.

(10) Az 1333/2008/EK rendelet II. mellékletét ezért ennek megfelelően módosítani kell.

(11) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk Az 1333/2008/EK rendelet II. melléklete e rendelet mellékletének megfelelően módosul.

2. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2020. február 27-én. a Bizottság részéről az elnök Ursula VON DER LEYEN

(1) HL L 354., 2008.12.31., 16. o.

(2) Az Európai Parlament és a Tanács 1331/2008/EK rendelete (2008. december 16.) az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról (HL L 354., 2008.12.31., 1. o.).

(3) EFSA Journal 2017;15(3):4721.

(4) EFSA Journal 2014;12(6):3697, Statement on a conceptual framework for the risk assessment of certain food additives re-evaluated under Commission Regulation (EU) No 257/2010 (Nyilatkozat a 257/2010/EU bizottsági rendelet alapján újraértékelt egyes élelmiszer-adalékanyagok kockázatértékelésére vonatkozó fogalmi keretről).

(5) Az Európai Parlament és a Tanács 2002/46/EK irányelve (2002. június 10.) az étrend-kiegészítőkre vonatkozó tagállami jogszabályok közelítéséről (HL L 183., 2002.7.12., 51. o.).